“ปูติน” ประกาศภาวะฉุกเฉิน “โนริลสก์” หลังพบน้้ำมันรั่ว 2 หมื่นตัน ฟาก Nornickel หุ้นร่วง
"ปูติน" ประกาศภาวะฉุกเฉิน "โนริลสก์" หลังพบน้้ำมันรั่ว 2 หมื่นตัน ฟาก Nornickel หุ้นร่วง
4 มิ.ย. 2563

สำนักข่าวซินหัวรายงานว่า ประธานาธิบดีวลาดิเมีย ปูติน แห่งรัสเซีย ได้ตัดสินใจประกาศภาวะฉุกเฉินของรัฐบาลกลางในเมืองโนริลสก์ ซึ่งอยู่ในภูมิภาคครัสโนยาสค์ ทางตอนเหนือของรัสเซีย หลังจากเกิดการรั่วไหลของน้ำมันดีเซลในพื้นที่ดังกล่าว
โดยในระหว่างการประชุมออนไลน์เมื่อวันที่ 3 มิ.ย.63 เพื่อหารือเกี่ยวกับการกำจัดน้ำมันที่รั่วไหลนั้น ปธน.ปูตินได้สอบถาม นายเยฟเจนี ซินิเชฟ รัฐมนตรีฝ่ายสถานการณ์ฉุกเฉินของรัสเซีย เกี่ยวกับแนวทางในการรับมือกับอุบัติเหตุที่เกิดขึ้นในครั้งนี้ ซึ่งนายซินิเชฟให้คำตอบว่า เมื่อประเมินขอบข่ายความเสียหายแล้ว จำเป็นอย่างยิ่งที่รัฐบาลกลางจะต้องประกาศภาวะฉุกเฉิน
ทั้งนี้ มีรายงานว่า เมื่อวันที่ 29 พ.ค.63 เกิดเหตุน้ำมันดีเซลราว 20,000 ตัน ได้รั่วไหลในเขตอุตสาหกรรมของ Nadezhdinsky Metallurgical Plant ซึ่งเป็นธุรกิจในเครือของ Nornickel ผู้ประกอบการเหมืองแร่และโลหะรายใหญ่ของรัสเซีย ซึ่งตั้งอยู่ในเมืองโนริลสก์ และส่งผลให้เกิดมลภาวะในแม่น้ำสายต่างๆ ในท้องถิ่น
ด้าน บริษัท Nornickel แถลงบนเว็บไซต์ว่า สาเหตุหลักที่ทำให้เกิดอุบัติเหตุในครั้งนี้ มาจากความร้อนใต้ภาวะชั้นดินเยือกแข็ง (Permafrost) ซึ่งทำให้เกิดการเคลื่อนไหวภายใต้ถังกักเก็บเชื้อเพลิง และทำให้น้ำมันรั่วไหลออกมา
ทั้งนี้ เมื่อวันที่ 30 พ.ค.63 หน่วยงานท้องถิ่นของคณะกรรมาธิการการตรวจสอบของรัสเซียได้เปิดการพิจารณาคดีอาญาเพื่อเอาผิดกับผู้ที่มีส่วนรับผิดชอบต่อการจัดเก็บเชื้อเพลิงอย่างไม่เหมาะสม จนทำให้เกิดมลภาวะ และความเสียหายอื่นๆ ต่อสิ่งแวดล้อม อันเนื่องมาจากสารเคมีที่มีอันตรายร้ายแรง
อย่างไรก็ตาม ปธน.ปูตินได้สั่งการให้นายซินิเชฟจัดตั้งคณะทำงานเพื่อลดผลกระทบด้านสิ่งแวดล้อมอันเนื่องมาจากการรั่วไหลของน้ำมันดังกล่าวโดยเร็วที่สุดเท่าที่จะเป็นไปได้ พร้อมกับสั่งการให้หน่วยงานด้านกฎหมายทำการประเมินการดำเนินงานของเจ้าหน้าที่ซึ่งเกี่ยวข้องกับเหตุการณ์นี้
ทั้งนี้ เหตุการณ์นี้นับเป็นครั้งที่ 2 ในรอบ 4 ปีหลังสุด ที่บริษัท Nornickel เกิดเหตุสารพิษรั่วไหลจนส่งผลกระทบต่อสิ่งแวดล้อม
อย่างไรก็ดี ภายหลังจากเหตุการณ์ดังกล่าว ส่งผลให้ราคาหุ้น บริษัท Nornickel ปรับตัวลดลงอย่างต่อเนื่อง โดยในวันนี้ (4 มิ.ย.63) ราคาหุ้นอยู่ที่ระดับ 20,000 รูเบิล ลบ 1,824 รูเบิล หรือลดลง 8.36% โดยถือเป็นการปรับตัวลดลงอย่างต่อเนื่อง 5 วันติด นับตั้งแต่ราคาหุ้นอยู่ที่ระดับ 22,458 รูเบิล เมื่อวันที่ 29 พ.ค.63
